b'\n_START_ARTICLE_\nLijanovi\xc4\x87i\n_START_SECTION_\nOsnivanje\n_START_PARAGRAPH_\nKompaniju "Lijanovi\xc4\x87i" d. o. o. osnovao je Stipe Ivankovi\xc4\x87 Lijan 1981. u \xc5\xa0irokom Brijegu. Bila je me\xc4\x91u prvim privatnim mesnim industrijama u SR BiH. Lijan je 1983. zajedno sa sinovima Slavom, Mladenom, Jozom i Jerkom otvorio prvu mesnicu u \xc5\xa0irokom Brijegu, a idu\xc4\x87e godine i u Mostaru. U vrijeme socijalizma, privatna poduze\xc4\x87a mogla su zaposliti najvi\xc5\xa1e pet radnika, pa je Lijan zaposlio svoja \xc4\x8detiri sina. Do kraja 1980-ih kompanija se pro\xc5\xa1irila te je uzela u zakup Mesnu industriju Mostar, a meso iz Mostara izvo\xc5\xbeeno je u SR Hrvatsku i SR Srbiju te po \xc4\x8ditavoj SR BiH.\n_START_SECTION_\nRat u BiH\n_START_PARAGRAPH_\nKrajem 1980-ih, nakon nemogu\xc4\x87nosti dogovora oko stvaranja mje\xc5\xa1tovitog poduze\xc4\x87a s Mesnom industrijom Mostar, Lijanovi\xc4\x87i su donijeli odluku o izgradnji najsuvremenije mesne industrije u regiji, \xc5\xa1to je kasnije i ostvareno. Izbijanjem agresije na Hrvatsku 1991. i rata u BiH 1992., usporena je izgradnja mesne industrije. Kompanija Lijanovi\xc4\x87i imala je ugovor s Hrvatskim vije\xc4\x87em obrane prema kojem je HVO opskrbljivala mesom. Nova mesna industrija djelomi\xc4\x8dno je pu\xc5\xa1tena u rad 1993. za proizvodnju mesa._NEWLINE_Nakon Operacije Oluje i ulaska Hrvatske vojske i HVO-a 1995. na okupirana podru\xc4\x8dja op\xc4\x87ina Drvar, Kupres, Glamo\xc4\x8d i Grahovo, veliki broj Srba povukao se prema Republici Srpskoj, ostavljaju\xc4\x87i iza sebe stoku. Sva stoka je dekretom vojnog i politi\xc4\x8dkog \xc4\x8delni\xc5\xa1tva HVO deportirana u \xc5\xa0iroki Brijeg u kompaniju Lijanovi\xc4\x87i. Iste godine u rad je pu\xc5\xa1ten i drugi dio koji se bavio preradom mesa. Djelatnost kompanije se postepeno oporavljala, pa je tada u rad pu\xc5\xa1tena najsuvremenija klaonica i pogon za preradu mesa.\n_START_SECTION_\nNakon rata\n_START_PARAGRAPH_\nLijanovi\xc4\x87i su 1995., napravili i prvi vlastiti proizvod - Pili kobasicu, namijenjenu prvenstveno djeci. Od prve kobasice pa sve do danas Lijanovi\xc4\x87i su lansirali vi\xc5\xa1e od stotinu proizvoda i na taj na\xc4\x8din kompletirali svoju paletu. Po\xc4\x8detkom 1999. donesena je odluka o uvo\xc4\x91enju integriranog sustava kvalitete (ISO 9001 i HACCP)._NEWLINE_Krajem 1999. godine je izvr\xc5\xa1ena certifikacija. Iste godine rukovodstvo tvrtke Lijanovi\xc4\x87i dobilo je poziv od BID-a, krovne poslovne institucije dana\xc5\xa1njice, da do\xc4\x91e u \xc5\xbdenevu na dodjelu Zlatne zvijezde me\xc4\x91unarodne kvalitete, godinu poslije, u New Yorku, ista ta organizacija sa sjedi\xc5\xa1tem u glavnom gradu \xc5\xa0panjolske - Madridu, Lijanovi\xc4\x87ima je dodijelila Platinastu zvijezdu me\xc4\x91unarodne kvalitete, jednu od \xc4\x8detiri, koliko ih je ukupno dodijeljeno u cijelom svijetu. Tako\xc4\x91er su dobivali razna priznanja na sajmovima._NEWLINE_Proizvodi marke Lijanovi\xc4\x87i danas su zastupljeni u vi\xc5\xa1e zemalja: BiH, Hrvatska, Makedonija, Albanija, Srbija i Crna Gora.'